**Mika Silvennoinen** on suomalainen näyttelijä. Hänet on kiinnitetty Kajaanin kaupunginteatteriin. Tampereen teatterilavoilta uransa aloittaneella Silvennoisella on ollut paitsi useita vakavia draamatehtäviä myös musikaalirooleja ja komediallisia rooleja. Silvennoinen on näytellyt niin ikään lastennäytelmissä. Uransa alkuvuosina hän näytteli myös muutamissa televisiotuotannoissa.

Ura
---

Silvennoinen opiskeli näyttelijäksi Tampereen yliopiston teatterityön vuosikurssilla 1997–2001. Ammattiuransa alussa hän näytteli muun muassa Teatteri Telakassa ja Nälkäteatterissa. 2000-vuosikymmenen puolivälissä hänet kiinnitettiin Kajaanin kaupunginteatteriin.

Silvennoisen uran varhaisvaiheen roolitehtäviin lukeutuu Jeesus Teatteri Telakan näytelmässä *Telakan Kristus*, joka on Juha Hurmeen *Saunatrilogian* toinen osa. Trilogian kolmannessa osassa Silvennoinen näytteli Reiskan roolin.

Kajaanin kaupunginteatterissa Silvennoinen on näytellyt muun muassa Juhani Ahon tekstiin perustuvassa teoksessa *Juha*. Hän tulkitsi näytelmän toisen keskeisen miesosan eli vienankarjalaisen Shemeikan. Vuonna 2016 Silvennoinen näytteli Riitaojan roolin Juha Luukkosen ohjaamassa näytelmässä *Tuntematon sotilas*.

Jussi Sorjanen ohjasi Fjodor Dostojevskin tekstiin pohjautuvan näytelmän *Karamazovin veljekset* Sissilinnaan kevätkaudella 2018. Silvennoisella oli teoksessa isä Karamazovin rooli.

Raskaan sarjan draamatehtävien ohella Silvennoinen on näytellyt hupinäytelmissä ja lastennäytelmissä, kuten *Joulu III* ja *Koirien Kalevala*. Syyskaudella 2018 Silvennoisella on roolitehtävä Nikolai Gogolin satiirinäytelmään *Reviisori* perustuvassa komediassa *Tarkastaja tulee!*.

Puhe- ja musiikkiteatterin lisäksi Silvennoisella on ollut sivurooleja muutamissa Yleisradion tuottamissa televisiosarjoissa. Vuonna 2002 hänellä oli päärooli Ilari Nummen ohjaamassa televisioelokuvassa *Luokkajuhla*.

Valikoitu rooliluettelo
-----------------------

* A-Rab (*West Side Story*, 2004)
* Sexton (*Sexton*, 2006)
* Valère, amant d'Elise (*Saituri*, 2007)
* Shemeikka (*Juha*, 2008)
* Kari (*Tarpeettomia ihmisiä*, 2009)
* Useita rooleja (*Koirien Kalevala*, 2011)
* Konstantin Levin (*Anna Karenina*, 2014)
* Max (*Max ja Moritz*, 2015)
* Riitaoja (*Tuntematon sotilas*, 2016)
* Karamazov (*Karamazovin veljekset*, 2018)

Filmografia
-----------

### Televisiosarjat

* Arvokkaasti (2000)
* Kirje isältä (2003)
* Tie Eedeniin (2004)

### Televisioelokuva

* Luokkajuhla (2002)

Lähteet
-------

1. ↑  Vuosikurssi 1997-2001 *Naty.uta.fi*. Tampereen yliopisto. Viitattu 24.8.2018.
2. 1 2  Silvennoinen Mika *Ilona.tinfo.fi*. Teatterin tiedotuskeskus (TINFO) ja Teatterimuseo. Viitattu 24.8.2018.
3. ↑  Hurmeen saunatrilogia kokonaisuudessaan Telakalla *Turun Sanomat*. Turun Sanomat. Viitattu 24.8.2018.
4. ↑  Tuntematon sotilas *Kajaani.fi*. Kajaanin kaupunginteatteri.  Arkistoitu 25.8.2018. Viitattu 24.8.2018.
5. ↑  Ajankohtainen klassikko kolmella miehellä *Kajaani.fi*. Kajaanin kaupunginteatteri.  Arkistoitu 25.8.2018. Viitattu 24.8.2018.
6. ↑  Tarkastaja tulee! eli Nikolai Gogolin Reviisori *Kajaani.fi*. Kajaanin kaupunginteatteri.  Arkistoitu 17.11.2018. Viitattu 24.8.2018.

Aiheesta muualla
----------------

* Kajaanin kaupunginteatteri: Mika Silvennoinen (Arkistoitu – Internet Archive)
* Kaleva: Sextonin riparilla on säpinää (23.1.2006)
* Yle Uutiset: Lapsiin tartutetaan teatterikipinää ilmaisilla näytöksillä (19.9.2011)
* Yle Uutiset: Pasifismi, pelko ja sodan tuhoava voima korostuvat Tuntemattoman uudessa näytelmäversiossa (16.2.2016)